CELEX: 62016TN0302
Language: el
Date: 2016-06-10 00:00:00
Title: Υπόθεση T-302/16: Προσφυγή της 10ης Ιουνίου 2016 — Bay κατά Κοινοβουλίου

1.8.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 279/40
            
         Προσφυγή της 10ης Ιουνίου 2016 — Bay κατά Κοινοβουλίου
   (Υπόθεση T-302/16)
   (2016/C 279/55)
   Γλώσσα διαδικασίας: η γαλλική
   
      Διάδικοι
   
   
      Προσφεύγων: Nicolas Bay (La Celle-Saint-Cloud, Γαλλία) (εκπρόσωπος: A. Cuignache, δικηγόρος)
   
      Καθού: Ευρωπαϊκό Κοινοβούλιο
   
      Αιτήματα
   
   Ο προσφεύγων ζητεί από το Γενικό Δικαστήριο:
   προκριματικώς,
   
               —
            
            
               να ακυρώσει την απόφαση του Προέδρου του Ευρωπαϊκού Κοινοβουλίου της 9ης Μαρτίου 2016·
            
         
               —
            
            
               να ακυρώσει την απόφαση του Προεδρείου του Ευρωπαϊκού Κοινοβουλίου της 11ης Απριλίου 2016·
               επί της ουσίας,
            
         
               —
            
            
               να εξαλείψει την κύρωση που επιβάλλεται με την απόφαση της 11ης Απριλίου 2016.
            
         
      Λόγοι και κύρια επιχειρήματα
   
   Προς στήριξη της προσφυγής του, ο προσφεύγων προβάλλει τέσσερις λόγους ακυρώσεως.
   
               1.
            
            
               Ο πρώτος λόγος αφορά διαδικαστικές πλημμέλειες της εσωτερικής διαδικασίας και από ακυρότητα της αποφάσεως του Προέδρου του Ευρωπαϊκού Κοινοβουλίου της 9ης Μαρτίου 2016, καθώς και της αποφάσεως του Προεδρείου του Ευρωπαϊκού Κοινοβουλίου της 11ης Απριλίου 2016, η οποία επιβάλλει στον προσφεύγοντα την κύρωση της απώλειας του δικαιώματος αποζημιώσεως διαμονής που αντιστοιχεί σε πέντε ημέρες. Η πρώτη προσβαλλομένη απόφαση θίγει το δικαίωμα σε χρηστή διοίκηση και αντιβαίνει στην αρχή της ισότητας των όπλων. Η δεύτερη προσβαλλομένη απόφαση θίγει το δικαίωμα στην εξέταση των υποθέσεων από τα θεσμικά και λοιπά όργανα και οργανισμούς της Ένωσης με αμεροληψία και επιείκεια και το δικαίωμα σε δίκαιη δίκη.
            
         
               2.
            
            
               Ο δεύτερος λόγος αφορά την έλλειψη ουσιωδών αποδεικτικών στοιχείων που θα μπορούσαν να στηρίξουν τα προσαπτόμενα στον προσφεύγοντα πραγματικά περιστατικά και, ιδίως, τη χρήση από τον προσφεύγοντα της ηλεκτρονικής κάρτας ψηφοφορίας ενός άλλου ευρωβουλευτή.
            
         
               3.
            
            
               Ο τρίτος λόγος αφορά την ασυνέπεια και το απαράδεκτο των μαρτυρικών καταθέσεων στις οποίες στηρίζεται η επιβληθείσα στον προσφεύγοντα κύρωση.
            
         
               4.
            
            
               Ο τέταρτος λόγος αφορά την πρακτική αδυναμία του προσφεύγοντος να ψηφίσει στη θέση άλλου ευρωβουλευτή.